Πώς γράφεται μια εργασία ;

Μια εργασία δεν έχει ως στόχο την παράθεση/συσσώρευση γνώσεων και πληροφοριών αλλά την κριτική επεξεργασία ενός θέματος. Σχετίζεται, δηλαδή, με την ικανότητα να εντοπίζουμε τα προβλήματα, να τα αντιμετωπίζουμε μεθοδικά, να εκθέτουμε με σαφήνεια και αυστηρότητα την επιχειρηματολογία μας
. 

Γενικές οδηγίες γραφής (Eco, 1994: 208-216)
Πρέπει να γνωρίζουμε ότι το να γράφουμε με σαφήνεια είναι εκτός των άλλων, θέμα προετοιμασίας και εμπειρίας.

-
Μη γράφετε μακροσκελείς περιόδους. Σπάστε τις περιόδους σε μικρές προτάσεις.

-
Αποφεύγετε το λογοτεχνικό ύφος.

-
Αλλάζετε συχνά παράγραφο.

-
Να θυμάστε πάντα ότι σε μια επιστημονική εργασία είναι πολύ σημαντικό να ακριβολογούμε.

Α. Σχεδιάγραμμα (πλάνο) εργασίας
Φτιάξτε ένα πίνακα περιεχομένων που θα αντιστοιχεί στη δομή της εργασίας σας. Εντοπίστε τις έννοιες-κλειδιά του θέματος.

Μ’ αυτό τον τρόπο (σ. 162): 

-
θα ξεκαθαρίσετε σ’ εσάς τους ίδιους τι θέλετε να κάνετε.

-
θα βάλετε σε τάξη τις ιδέες σας.

-
θα καταλάβετε αν έχετε σαφείς ιδέες.

Β. Εισαγωγή
Ανακοινώνουμε την υπόθεση ή τον προβληματισμό μας, καθώς και τη δομή της εργασίας μας: (παράδειγμα) «Με αυτή την εργασία έχουμε σκοπό να αποδείξουμε την παρακάτω θέση ... Στο πρώτο κεφάλαιο ή μέρος θα επιχειρήσουμε να ορίσουμε το τάδε σημείο ... Στο δεύτερο να αντιμετωπίσουμε το δείνα πρόβλημα ... Πρέπει να σημειωθεί ότι θέσαμε συγκεκριμένα όρια, δηλαδή ... Μέσα σ’ αυτά τα όρια, η μέθοδος που θα ακολουθήσουμε είναι η εξής...» (σ. 164).

Σκοπός της εισαγωγής είναι να βοηθήσει τον αναγνώστη να αντιληφθεί το στόχο της εργασίας σας. Καλό είναι να μην υπόσχεστε κάτι που δεν θα του δώσετε. Γι’ αυτό το λόγο, τις περισσότερες φορές η εισαγωγή ξαναγράφεται όσο προχωρεί η εργασία. (Μπορεί να γραφτεί και στο τέλος)

Γ. Κύριο θέμα 

Ανάπτυξη του θέματος και της επιχειρηματολογίας μας

Δ. Επίλογος
Συμπεράσματα και ανοιχτά ερωτήματα. 

Ε. Παραπομπές / Σημειώσεις (σ. 232-233)
Οι σημειώσεις μπορούν να εμφανίζονται στο τέλος της εργασίας σας ή μπορούν να είναι στο υποσέλιδο. Το τελευταίο είναι χρησιμότερο, διότι ο αναγνώστης βλέπει αμέσως σε πιο έργο αναφερόμαστε.

Μια σημείωση ποτέ δεν πρέπει να είναι μακροσκελής. Οι σημειώσεις χρησιμεύουν:

-
για να δείχνετε την πηγή των παραθεμάτων, δηλαδή των αυτούσιων αποσπασμάτων που χρησιμοποιείτε από άλλα βιβλία. Αν στο κείμενο μιλάμε για κάποιο συγγραφέα ή παραθέτουμε απόσπασμά του, η αντίστοιχη σημείωση παρέχει την κατάλληλη βιβλιογραφική παραπομπή.

-
για να δείχνετε την πηγή των επιχειρημάτων σας, όταν περιληπτικά αναφέρετε τις απόψεις κάποιων συγγραφέων που διαβάσατε.

-
για να προσθέτετε άλλες ενισχυτικές βιβλιογραφικές ενδείξεις σε ένα θέμα που συζητήθηκε στο κείμενο.

· για να εισαγάγετε ένα ενισχυτικό παράθεμα ή παρατήρηση ή ένσταση, το οποίο μέσα στο κείμενο θα ήταν ενοχλητικό.

Πως γράφουμε τις παραπομπές:

Για να είναι ορθή και ακριβής η βιβλιογραφική παραπομπή παραθέτουμε με την παρακάτω σειρά:

α) Βιβλία

1) το συγγραφέα, όνομα και επώνυμο, 2) τον τίτλο του βιβλίου με πλάγια ή υπογραμμισμένα στοιχεία, 3) τον εκδοτικό οίκο, 4) τον τόπο έκδοσης, 5) τη χρονολογία έκδοσης 6) και τον αριθμό σελίδας που βρίσκεται το παράθεμα.

Παράδειγμα: Umberto Eco, Πώς γίνεται μια διπλωματική εργασία ; Εκδόσεις Νήσος, Αθήνα, 1994, σ. 128.)

β) Άρθρα από περιοδικά

1) το συγγραφέα του άρθρου, 2) τον τίτλο του άρθρου, μέσα σε εισαγωγικά, 3) τον τίτλο του περιοδικού με πλάγια ή υπογραμμισμένα στοιχεία, 4) τον αριθμό τεύχους, 5) το μήνα και χρόνο, 6) τις σελίδες στις οποίες δημοσιεύεται το άρθρο.

Παράδειγμα: Τάκης Φωτόπουλος, «Για μια δημοκρατική αντίληψη της επιστήμης και της τεχνολογίας», στο Δημοκρατία και Φύση, 3 (Ιούνιος 1997), 74–108.

γ) Όταν το έργο του ίδιου συγγραφέα έχει αναφερθεί στην αμέσως προηγούμενη βιβλιογραφική σημείωση τότε δεν την επαναλαμβάνουμε αλλά γράφουμε: στο ίδιο, σελ ...

δ) Εάν εμφανίστηκε το έργο του ίδιου συγγραφέα μία φορά, τότε τη βιβλιογραφική σημείωση δεν την επαναλαμβάνουμε, αλλά γράφουμε το επώνυμο του συγγραφέα, κι έπειτα ό.π., σελ ... (δηλ., όπως παραπάνω).

Σύστημα συγγραφέας-χρονολογία (σ. 239-240)

Αυτό το σύστημα μας επιτρέπει να απαλείψουμε όλες τις σημειώσεις βιβλιογραφικών παραπομπών διατηρώντας μόνο τις σημειώσεις συζήτησης και σχολίων. Προϋποθέτει ότι μια τελική βιβλιογραφία καταστρώνεται (συγγραφέας, τίτλος του βιβλίου κ.ο.κ.) στο τέλος του κειμένου.

Παράδειγμα: μέσα στο κείμενο (Eco, 1994: 239, 240). Με αυτό τον τρόπο ο αναγνώστης πηγαίνει στην τελική βιβλιογραφία και καταλαβαίνει ότι η ένδειξη «(Eco, 1994: 239, 240)», στο κείμενο που διαβάζει, σημαίνει «σελίδα 239 του βιβλίου Πώς γίνεται μια διπλωματική εργασία ; κτλ.».

Ειδικά για τα Παραθέματα (σ. 217-225)
Πρέπει να θυμάστε ότι δεν πρέπει να εισάγουμε παραθέματα σπάταλα. Η συνεχής παράθεση μπορεί να είναι εκδήλωση οκνηρίας (ένα από τα επτά θανάσιμα αμαρτήματα). Τα παραθέματα είναι κυρίως δύο ειδών:

α) παρατίθεται ένα κείμενο με το οποίο στη συνέχεια ασχολούμαστε ερμηνευτικά, και

β) παρατίθεται ένα κείμενο για να στηρίξει την ερμηνεία μας.

-
Τα παραθέματα πρέπει να είναι πιστά. Πρέπει να καταγράφουμε τις λέξεις όπως ακριβώς είναι.

-
Δεν πρέπει να απαλείφουμε μέρη του κειμένου χωρίς να το σημειώνουμε: Η παράλειψη δηλώνεται με την εισαγωγή αποσιωπητικών που αντιστοιχούν στο μέρος που παραλείψαμε. (...)

-
Δεν πρέπει να γίνονται παρεμβολές και κάθε μας σχόλιο, διασάφηση ή διευκρίνιση πρέπει να εμφανίζεται μέσα σε παρενθέσεις ή αγκύλες.

-
Πρέπει να σημειώνονται οι υπογραμμίσεις που δεν είναι του συγγραφέα αλλά δικές μας.

-
Πρέπει να δείχνετε την πηγή των παραθεμάτων με τη χρήση των σημειώσεων.

� Το κείμενο που ακολουθεί βασίζεται στο βιβλίο του Umberto Eco, Πώς γίνεται μια διπλωματική εργασία; Εκδόσεις Νήσος, Αθήνα, 1994.

